
Kan pi leh pu te atangin Ramhuai chi hrang hrang 
an sawi kan hre awm e. Ramhuai zingah hian mihringte 
tina thin leh nunna hial laksak thin an awm laiin, Ramhuai 
fel tak tak, mihringte malsawmna pe thinte pawh an awm 
bawk. 

Mizo pi leh pu ten Ramhuai an sawi thin hrang 
hrangte chu, a vai chuan kan sawi seng lo vang a. 

Ramhuai tarn tak zingah Lasi, Khuavang, Maimi, Tau, 

Khawhring, Phung, Chawm leh Huai te hi hriat an hlawh 
viau. Huai kan tithe pawh hi Tui huai, Hang huai, Sih huai, Bung huai te an awm ve leh bawk a. 

Mizoram a tlang huai zawng zawng zingah Mawmrang tlang huai lalpa Sahmula chu a thu ber leh 
huai ber a ngaih a ni. Mawmrang tlang hi Aizawl atanga hmar chhak lamah a awm a. Mawmrang chhim 
lam tlang chhip ah hian Lungpui tohlawt lianpui, fai vuk mai hi a a awm a. Chumi chung zawl chu thing 
vel to lovin phul te a awm a, a fai nuam hie a. Chulai chu Mawmrang tlang huai lal Sahmula tualchaina 
niin an ngai a, Sahmula Tual tih a ni. 

Sahmula pa hi Sabereka a ni a, Sabereka pa chu Beilebuta a ni a, Belebuta pa chu Tuanlehmanga 
ni a sawi a ni. Sahmula hian fanu a nei ve a, a hming chu Lengthuampuii a ni awm e. Sahmula hi a huai 
hie a, ramhuai dangten an zahin an hlau hie a. Mihringte pawhin tihlungawi loh an hlau hie thin a ni. 

Hmanlai hian Reiek tlang huai hote chu, an lalnu Khawluahlali hovin Tlawng huai nena an indo 
zo, hnehna lawmin chawng an chen a, an lam mup mup a. Chutih lai tak chuan thlang lam atangin 
Chhawrpial Tlang huai ho chuan Reiek huai ho chu run an turn a. Reiek thuai ho awmna lungpui lian tak 
takte chu tih chim vek tumin a rukin an bei ta tluk tluk a. Chu chu Belkhai Tlang huai chuan a lo hre khiau 
a, Reiek Tlang huaite chu a khawngaih a, a hrilh ta a. 



Chutia an chawngchen hlim laia an awmna Lungpui kar chim vek tuma Chhawrpial tlang huai ten 
an lo bei chu an thin a rim a, Reiek huai ho chu Sialsir ah changing an thlawk chhuak a. Chhawrpial huai 
ho nen chuan vansang indona rapthlak tak mai chu an nei ta a. Thisen nasa takin a far a, Lu bung leh thla 
tliakin an tla a, an let rem rum a. Reiek Tlang huai lalfanu Darthaikawii pawhin nunna a chan phah a. An 
sal mante hnanga an phuar theih loh nan tiin Belkhai huai ho chuan chu lai Mau ho chu a chang vet 
chhuak chiatin mit a neih tir vek a. Hei hi tun thlengin a la ni zui zel a ni awm e. 


Chu indona rapthlak tak chu tlang huai lal ber Mawmrang tlang huai Sahmula chuan a lo hre ta a, 
tha a ti lo hie a, tawp turin a ti a. Mahse an indo nasa mai si a, an tawp mai thei lo va. Chutah Samula 
ngaihdan a ni ta lo va, Reiek tlang leh Chhawrpial tlang te chu a sai ta dum dum a, a hek huai nghe nghe 
a ni awm e. Chutia Sahmula a thinrim tih an hriat chuan, Reiek tlang huai leh Chhawrpial tlang huaite 
chu an indo chhunzawm ngam ta lo va, an tawp san ta a ni an ti. 

Mawmrang tlang atanga hla vak lo Zawngin leh Phullen ram inrina bul ah hian Lungleng kham a 
awm a, a bulah Tuivawl lui a luang bawk a. Zawngin ram ah hian Puk huai lalpa Melmula a awm a, 
Zawngin nula hmeltha Siami chu neih tumin a rim thin a ni awm e. Tumkhat chu, Lungleng kham Huai 
ten Tuivawl tiau pho a an fate Ni lum ai tira an pho chu, Zawngin khaw pasaltha ramvak ten an rah hlum 
sak hlauh mai a. Lungleng kham huai te chu an thin a rim ta em em a. Phuba lak ngei duhin, mihringte 
chu tihlum ve ngei an turn a. 

Lungleng kham huai te chuan Puk huai lalpa Melmula chu an berawn hmasa ta a. Melmula 
chuan, "e Mihringte thih leh dam thu te chu, keia rel theih ruai a ni lo ve, Mawmrang tlang huai lal 
Sahmula rawn zawk rawh u"tiin a lo hrilh a. Sahmula chu an pan ta a. 

Mawmrang tlang huai Sahmula chuan, Lungleng kham huaiho henah chuan, "mihringte hmuh 
theih lohin in insiam a, an kaina tur takah infate in pho bawk si a, an rah hlum mail oh nakah. Mihringte 
thiam loh pawh a ni lo, in fimkhur loh vang zawk a ni" a ti a. Lungleng kham huaite chuan Sahmula chu 
an hlau hie a, mihringte chungah phuba lak an turn pawh chu ti ngam ta lo a ni awm e. 

Hetiang hian ramhuite chanchin hi sawi tur tarn tak a awm a. Mawmrang tlang huai lal Sahmula 
hian chanchin a ngah hie a ni. Sahmula tual bul velah hian Purun a awm a. Chu chu tuna Mizo purun ang 
hi a ni a, chu chu Sahmula purun an ti thin. Tin, Sahmula tualah hian Zawhte ki nei a awm a, a hmu 
apiang chu an thi zel thin niin an sawi thin bawk. 

Mizoram a Kristianna a lo luh hlim deuh 1903-ah Mawmrang Tlang bul Vanphunga khua 
Khandaih (Tuna Phullen ni ta) ah hian Kristianna a lo lut ve a. Sikul te dinin Kristian an pung zel a. Kum 
1906 ah Khandaih khuaah chuan hri a leng ta hlauh mai a. Tui hri a ni awm e. Hei hi Kristian lote chuan 
Kristian te vanga lo thlengah an ngai tlat a. Kristian ten Ramhuai lal Sahmula an ti thinur niin an ngai a ni. 
Zosapte leh Sorkar lam ten hrileng tih reh tuma Tuikhura damdawi an phul te chu hre thiam lovin, 
Kristian te hian min hrai hlum an turn a ni ang tiin khaw thar kai an rel phah hial a ni. 

Heng ramhuai te leh an chanchinte hi a thawnthu viau na a, kan pi leh pute atanga an rindan leh 
an hriat dan an inhrilh chhawn zel a ni a. Kan awih emaw awih lo emaw, a ngaihnawm bakah a hlu ve 
riau. 

